بقولك يا جميل .. هو مين المتحكم في سعر الدولار في الاسواق الموازية بحيث يزيد ويقل ويطلع وينزل وده اصلا بناء على إيه .. ده السعر ممكن يتغير في اليوم الواحد اكتر من مرة ؟الحاجة التانية : ازاى بقى بيوصل لمكاتب الصرافة وسماسرة بير السلم الاسعار دى وكأن فيه بورصة بتعلن الاسعار دقيقة بدقيقة ؟
أنا المتحكم يا صاحبي ، بإشارة مني أولع مصر :D :D  سؤال حلو والله ، هحاول أجاوب عليه جواب وافي إن شاء الله. خلينا نبعد عن الدولار دلوقتي ، ونتكلم في سلعة سائلة نشرح عليها المبدأ وبعدها نتكلم ع الدولار.  خلينا نتكلم ع "الطماطم" مثلًا.  لما والدتك الفاضلة تخش عليكم في يوم عبوس كده وتقولك : الطماطم في السوق بقت بتسعة جنيه يا أحمااا وأنت متنيل قاعد ع الكنبة يعني الطماطم بتجيب فلوس أكتر منك :] ، السؤال : ليه مش بتقولها : ما تشوفي لك محل تحت بير السلم هتلاقي عنده طماطم أرخص؟  لأن ببساطة التسعة جنيه دي سعر السوق ، يعني ايه سعر السوق؟ ، يعني السعر اللي بتتقابل عنده "رغبات طالبي السلعة" اللي هي في المثال دا والدتك ومثيلاتها من اللي بينزلوا السوق كل يوم، و"الكميات المعروضة من البائعين" ، وبالتالي نفترض أن هامش ربح البياع في الكيلو 2 ج ، وهو شاريه بـ 7 من الوكالة ، لو في واحد عنده 100ك جايب الواحد بسعر قديم بـ5 ج ، شوشو الاقتصادي هيقوله : يا واد أنت كله بيبع بـ9 والطماطم بتخلص ، ايه اللي يخليك تبيع بـ7 ، بيع بـ9 أنت كمان وتكسب 2 جنيه زيادة ، والبحر يحب الزيادة، فيقوم يبيع بـ9 وبالتالي السووووق كله بيبع بنفس السعر بغض النظر التاجر كان تحت بير السلم أو فوق جبل سفاجا. دي اسمها في الاقتصاد : "آلية توازن السوق" أن السوق بيفضل يطير بين "رغبات المشترين" اللي عايزة السعر في الأرض ، و"رغبات العارضين" اللي عايزين أعلى هامش ربح ممكن. ماله الدولار بقى؟  سوق الدولار مش سوق مستقر زي سوق الطماطم ، ليه؟  لأن مصادر الدخل الدولاري نفسها متغيرة.  ففي الدخل اللي رايح للحكومة من الخدمات السياحية الحكومية ، وفي الدخل اللي جاي لقطاع الأعمال من التصدير ، وفي الدخل اللي جاي للأفراد من تحويلات من الخارج بقى أو خدمات مباعة من خلال الإنترنت وهكذا ، طب دا "العرض"  الطلب ع الدولار فين؟  في طلب حكومي على السلع الرئيسية زي الوقود والقمح وخلافه ، ومدفوعات حكومية بالدولار زي فوايد قرض أو استشارات أو معونة لدولة تانية - والعياذ بالله -. وطلب من قطاع الأعمال ، اللي هما كبار المستوردين ، اللي بيستوردوا من أول الإبرة والخيط ، لغاية العربيات والمواتير والذي منه لأن مصر مافيهاش أي صناعة طبعًا ولا زراعة حتى!  وطلب من قطاع الأفراد ، بس دا ضئيل جدًا بالنسبة لحجم الطلبين الأولانيين. القطاع الحكومي بيجيب دولاراته منين؟  من البنك المركزي. قطاع الأعمال بيجيب دولاراته منين؟  من البنوك وبيوت التمويل و"شركات الصرافة"  قطاع الأفراد الغلابة بيجيب دولاراته منين؟ من مكاتب الصرافة والسماسرة اللي تحت بير السلم اللي بتقول عليهم! بعد كل الكلام دا وصلنا لإجابة سؤالك أخيرًا :)  اللي بيتحكم في سعر الدولار في السوق هو تفاعل مجموع طلب الناس دول ، مع عرض الناس دول ، زي في مثال الطماطم.  فيوم ما يبقى الدولار شاحح عند مصادر الدخل الدولارية مع ثبات الطلب عليه هيحصل أنه سعره يبقى أغلى مقابل الجنيه. ويوم ما يبقى فيه وفرة دولارات - والعياذ بالله - سعره هينزل. السماسرة والمكاتب زي ما قلت لك بتتعامل مع جزء ضئيل جدًا من الطلب على الدولار ، وبالتالي هي عبارة عن صدى صوت لسعره عند شركات الصرافة الكبرى اللي هي غالبًا بتبقى فاتحة مكاتب أصلًا ، وزيتهم في دقيقهم ، يعني تقريبًا 80% من مكاتب الصرافة تابعة لشركات صرافة كبرى ، فالموضوع عادي يعني. وكل أهل صنعة بيبقى لهم "قنوات اتصال" ما بيعرفوا بيها هيكل السعر ، زي ما في سوق الخضار بالظبط.  أتمنى تكون فهمت ، ولو ما فهمتش اسأل تاني. :) :)